J. Paška, poslanec: (2001-09-06):
Prvá zmena sa týka záverečného rozhodovania o prevode majetku strategických podnikov na Národnú radu. Nazdávam sa, že takéto schvaľovanie by bolo prínosom pre verifikáciu zásadných rozhodnutí o predaji majetku štátu najmä pri strategických podnikoch. Hlasovaním v Národnej rade sa totiž k prevodu a predaju majetku strategických podnikov vyjadrí ďaleko väčšie množstvo zástupcov a reprezentantov štátu, navyše priamo volených občanmi Slovenskej republiky. Myslím si, že aj záväzok z takéhoto rozhodnutia bude braný vážnejšie. Podobným spôsobom sa rozhoduje o predaji strategických podnikov vo viacerých krajinách Európskej únie. Nazdávam sa, že by bolo múdre, keby sme sa poučili od týchto krajín a podobný postup zaviedli aj na Slovensku. Ďalšou zmenou, ktorú pripravila skupina poslancov, je zmena, ktorá hovorí o tom, že pri privatizácii Slovenského plynárenského priemyslu, Transpetrolu a Slovenských energetických závodov by nemalo dôjsť k privatizácii a predaju tranzitných vedení, teda aby sa pri Transpetrole nepredávalo tranzitné vedenie ropy, pri SPP tranzitné vedenie plynu a pri Slovenských energetických závodoch aby sa nepredávali rozvodné, vysoko napäťové rozvodné siete, ktoré zabezpečujú prenos elektrickej energie cez územie Slovenska. Sme presvedčení, že takto ostane ekonomický výnos z používania týchto zariadení v prospech občanov celej republiky a nestane sa výnosom iba pre úzku skupinu podnikateľov, ktorí vstúpia do privatizácie. Ďalšou zmenou, ktorá je navrhnutá pri novelizácii zákona č. 92/1991 Zb., je zmena, ktorá sa týka dodatočného zistenia porušenia zákona v procese prípravy a schvaľovania privatizačného projektu. Viackrát sme sa pri riešení problémov v rámci privatizácie a nielen v rámci privatizácie, ale aj pri niektorých výberových konaniach uskutočňovaných štátnymi inštitúciami dostali do situácie, keď sme dodatočne zistili, že v rámci týchto procesov došlo k porušeniu zákona. Napriek tomu nebol k dispozícii legitímny dôvod na zrušenie príslušného rozhodnutia. Iste je známa posledná kauza ministerstva financií a výber dodávateľa programu pre štátnu pokladnicu, kde jedna z firiem bola podozrivá z korupcie a napriek tomu muselo celé výberové konanie pokračovať, nemohlo byť zastavené, pretože neexistoval právny základ na to, aby došlo k prerušeniu tohto konania. Preto si myslíme, že dôveryhodnosti privatizačného procesu by prospelo, keby jeden z dôvodov, ktorý by umožňoval zrušenie privatizácie, bolo aj zistenie o porušení zákona v procese privatizácie. Všetky tri uvedené pozmeňujúce návrhy prinášajú do platného zákona nové momenty, ktoré zvyšujú dôveryhodnosť privatizácie, a preto si myslím, že by bolo dobré, keby ctená snemovňa návrh novelizácie zákona č. 92/1991 Zb. z dielne poslancov podporila. Ďakujem vám za pozornosť. I. Presperín, podpredseda NR SR: Ďakujem pánu poslancovi Paškovi. Konštatujem, že nie sú žiadne faktické poznámky. Vyhlasujem všeobecnú rozpravu o týchto bodoch programu za skončenú. Pýtam sa navrhovateľov, pána poslanca Oberhausera najskôr, či chce vystúpiť. V. Oberhauser, poslanec: Ďakujem, pán predsedajúci. Chcem sa v prvom rade poďakovať vystupujúcim za podporu návrhu, ktorý bol predložený skupinou poslancov Slovenskej národnej strany k novele zákona č. 92/1991 Zb. o podmienkach prevodu majetku štátu na iné osoby v znení neskorších predpisov. A chcel by som naozaj upozorniť na to, ako to v tých troch blokoch charakterizoval aj najprv pán poslanec Šepták a potom pán poslanec Paška, že nám malo by ísť spoločne o to, aby jednoducho sme rozvíjali tie podniky, ktoré budú trvalé, ktoré majú charakter prirodzených monopolov a sú pre slovenské hospodárstvo mimoriadne dôležité, lebo keď nebudú sa tieto podniky rozvíjať v smere záujmu slovenského hospodárstva, ťažko môžeme očakávať, že rozvoj, ktorý by sme si želali pre obyvateľov Slovenska, bude spĺňať predstavy volených zástupcov ľudu a riadiacich pracovníkov štátu. Čiže naše obavy aj z toho, že tých 51 %, ktoré budú v súčasnej dobe v rukách štátu, môže sa z tých rúk veľmi ľahko dostať, nás viedli k takýmto úvahám, že je potrebné, aby ten proces sa ešte raz aj v Národnej rade prekonzultoval, prediskutoval a aby sa prišlo k tomu, že je všeobecný konsenzus, že riešenie je dobré. Chcel by som v tejto súvislosti napr. upriamiť vašu pozornosť na to, že ide o obrovské prostriedky, ktoré v doterajšom privatizačnom procese vlastne neboli takto proste predávané, neboli tieto obchody takého rozsahu. Všimnite si len, že pri Slovenskom plynárenskom priemysle sa za predaj 49 % akcií hovorí o prostriedkoch vo výške 100 mld. až 200 mld. Tento obrovský rozptyl naznačuje, že keď nedôjde k veľmi vážnemu a hlbokému zváženiu všetkých súvislostí a podmienok predaja, že jednoducho to môže hlboko poznačiť slovenskú ekonomiku, lebo tu sa počíta so získaním zdrojov aj pre oddlženie, aj pre vytvorenie podmienok pre transformačné procesy v dôchodkovom systéme, v sociálnom systéme, v zdravotnom, v školskom a podobne. Čiže myslím si, že brániť sa tomu, aby Národná rada mohla byť účastníkom tohto procesu, by bolo obrovskou škodou a zahodenou šancou pre poslancov Národnej rady Slovenskej republiky. Na dôvažok by som chcel upriamiť pozornosť práve pri týchto tranzitných sieťach, na ktoré sme ako predkladatelia upriamili pozornosť. Predstavte si, že nadobúdateľ trebárs Slovenského plynárenského priemyslu nebude mať záujem o výstavbu ďalšej vetvy cez Jamal a proste Poľskú republiku, cez Slovensko, napojenie na západnú plynofikačnú sieť. No v tej chvíli jednoducho ten záujem Slovenskej republiky, slovenského štátu bude na vedľajšej koľaji, keď nebude tam mať také rozhodujúce postavenie, že bude môcť v tejto veci, v tej stratégii rozhodnúť. Takže tieto veci aj čistota procesu nás viedli k tomu, že vás opätovne prosíme, aby ste podporili náš návrh, aby prešiel do druhého čítania, aby sme mohli ešte podrobnejšie rozpracovať a príp. rešpektovať vaše pozmeňujúce návrhy, ktoré by skvalitnili privatizačný proces prirodzených monopolov a ostatných podnikov, ktoré majú pre slovenskú ekonomiku a pre život občanov nesmierny význam. Ďakujem vám za pozornosť. I. Presperín, podpredseda NR SR: Ďakujem, pán poslanec. Pýtam sa pani ministerky Machovej, či chce vystúpiť. Áno. Nech sa páči. M. Machová, ministerka pre správu a privatizáciu národného majetku SR: Ďakujem veľmi pekne. Ja len pánovi poslancovi na otázku, ktorú mi položil, si dovolím odpovedať v rámci druhého čítania, dúfam, že bude, v rámci širšej rozpravy, pretože skutočne je to potrebné trošku v kontexte celého procesu privatizácie. Ďakujem pekne. I. Presperín, podpredseda NR SR: Ďakujem, pani ministerka. Žiada si k rozprave k týmto dvom bodom vystúpiť pán spravodajca? Nie. Páni poslanci, panie poslankyne, žiadam vás, aby ste sa dostavili do rokovacej sály k hlasovaniu o zákonoch, ktoré boli prerokované a neboli zatiaľ odhlasované, schválené. Prosím pánov poslancov, aby prišli do rokovacej sály, aby sme mohli postupne hlasovať jednak o týchto dvoch zákonoch, ktoré sme prebrali ako posledné teraz dopoludnia, ďalej o zákone o elektronickom podpise a zákone, ktorý bol pod číslom 33 (tlač 1038). Žiadam vás, panie poslankyne, páni poslanci, aby ste prišli do rokovacej sály a mohli sme odhlasovať postupne jednotlivé zákony. Prosím, keby ste sa zaprezentovali, páni poslanci. Zaprezentujte sa, nehlasujeme. Prezentujte sa. Prezentujeme sa. (Hlasovanie.) Prezentovalo sa 69 poslancov. Konštatujem, že to nie je dostatočný počet na hlasovanie. Vyhlasujem obedňajšiu prestávku. Národná rada bude pokračovať vo svojom rokovaní o 14.00 hodine. Ďakujem. Prajem vám príjemnú, dobrú chuť. (Prerušenie rokovania o 11.56 hodine.) (Pokračovanie rokovania o 14.04 hodine.) J. Migaš, predseda NR SR: Vážené panie poslankyne, vážení páni poslanci, žiadam vás, aby ste prišli do rokovacej miestnosti, budeme pokračovať v 51. schôdzi Národnej rady. Vážené panie poslankyne, vážení páni poslanci, otváram bod programu hodina otázok. Zo všetkých písomných otázok poslancov podaných do stredy do 12.00 hodiny určení overovatelia schôdze vyžrebovali poradie otázok pre odpovede, ktorým sa budeme riadiť. Prosím predsedu vlády pána Mikuláša Dzurindu, aby oznámil, ktorých členov vlády určil, že budú odpovedať na otázky za neprítomných členov vlády alebo že bude za nich odpovedať on sám. Nech sa páči, pán premiér.